ID: 125-3/24/5

Ur.br.: 110-30-24-2

Zagreb, 15. svibnja 2024.

**Z A P I S N I K**

sa 33. sjednice Upravnog vijeća održane 15. svibnja 2024. godine u sobi za sastanke, II. kat Dom sportova „Zagreb“, Trg Krešimira Ćosića 11, s početkom u 17:00 sati.

PRISUTNI ČLANOVI UPRAVNOG VIJEĆA: Goran Đulić, Ornela Medić, Željko Matijašec, Goran Lončar, Goran Jelić, Vjekoslav Šafranić i Suzana Šop

OSTALI PRISUTNI: Kosta Kostanjević, Josipa Androš

Predsjednik Upravnog vijeća gospodin Goran Đulić pozdravlja prisutne, otvara 33. sjednicu Upravnog vijeća te stavlja na glasanje prijedlog dnevnog reda koji se jednoglasno usvaja.

DNEVNI RED:

1. Pokretanje postupaka nabave uz suglasnost gradonačelnika Grada Zagreba
2. Pravilnik o dodjeli prostora na korištenje udrugama-stavljanje izvan snage
3. Odluka o imenovanju Povjerenstva za davanje u zakup gradskih prostora udrugama
4. Javni natječaj za davanje u zakup gradskog prostora udrugama
5. Odluka o imenovanju Povjerenstva za davanje u zakup poslovnog prostora i sportskih građevina
6. Raspisivanje javnog natječaja za davanje u zakup teniskih terena SRC Sopot
7. Raspisivanje javnog natječaja za davanje u zakup poslovnih prostora
8. Produljenje rada nakon navršenih 65. godina života Vasvija Osmanagić
9. Izrada etažnog elaborata TC Maksimir
10. Razno

**A.d.1. Pokretanje postupaka nabave uz suglasnost gradonačelnika Grada Zagreba**

Predsjednik Đulić daje riječ ravnatelju Kosti Kostanjeviću.

Ravnatelj Kostanjević ističe da se radi o nabavi strojeva za potrebe objekata, i to samohodne vretenaste kosilice za objekt NS Zagreb, traktora s priključcima za Hipodrom „Zagreb“, elektroničkih semafora za bilježenje rezultata za objekte BK Utrina, ŠSD Dubrava, KC Dražen Petrović, ŠSD Boško Božić Pepsi, i šetalice za konje za objekt Hipodrom „Zagreb“.

Nakon završene rasprave prijedlog se jednoglasno usvaja te Upravno vijeće donosi

**ODLUKU**

**O pokretanju postupaka nabave uz suglasnost gradonačelnika Grada Zagreba** **za**

**samohodnu vretenastu kosilicu, traktore s priključcima, elektroničke semafore za bilježenje rezultata i šetalicu za konje**

**A.d.2** Pravilnik o dodjeli prostora na korištenje udrugama-stavljanje izvan snage

Predsjednik Đulić daje riječ pravnici Androš. Ista navodi kako je Gradska skupština Grada Zagreba na 25. sjednici u srpnju 2023. donijela Odluku o davanju u zakup gradskih prostora udrugama i ostalim organizacijama civilnog društva, a kojom se utvrđuju uvjeti, mjerila i postupci za davanje u zakup poslovnih prostora, skloništa, stambenih i drugih prostora u vlasništvu ili na upravljanju Grada Zagreba udrugama. Navedenu Odluku će nadalje primjenjivati Ustanova, stoga je potrebno postojeći Pravilnik o dodjeli prostora na korištenje udrugama sa svim izmjenama i dopunama staviti izvan snage.

Nakon završene rasprave prijedlog se jednoglasno usvaja te Upravno vijeće donosi

**ODLUKU**

**o stavljanju izvan snage Pravilnika o dodjeli prostora na korištenje udrugama, URBROJ: I-3158/15 usvojenog na 26. sjednici Upravnog vijeća ustanove Upravljanje sportskim objektima dana 29.10.2015. godine, Pravilnik o izmjenama i dopunama Pravilnika o dodjeli prostora na korištenje udrugama, ID: 302-1/18/1, URBROJ: 110-01-37/19-6 usvojenog na 75. sjednici Upravnog vijeća ustanove Upravljanje sportskim objektima dana 29.05.2019. i Pravilnik o izmjenama i dopunama Pravilnika o dodjeli prostora na korištenje udrugama, ID: 125-4/22/1, Ur.broj: 110-01-38/22-1, usvojenog na 2. sjednici Upravnog vijeća ustanove Upravljanje sportskim objektima dana 14.03.2022.**

**A.d.3. Odluka o imenovanju Povjerenstva za davanje u zakup gradskih prostora**

 **udrugama**

Predsjednik Đulić daje riječ pravnici Androš.

Ista navodi da je zbog odlaska dosadašnje članice Vlaste Zenko u mirovinu potrebno imenovati novog člana Povjerenstva, te je prijedlog da se imenuje Kristina Vrančić iz Odjela imovinsko-pravnih poslova.

Nakon završene rasprave prijedlog se jednoglasno usvaja te Upravno vijeće donosi

**ODLUKU**

**da se u Povjerenstvo za davanje u zakup gradskih prostora udrugama imenuju sljedeći članovi: Goran Lončar, Kristina Vrančić, Pavica Brčić-Kararić, Tomislav Pavičić i Veronika Antić-Vodopivec**

**A.d.4. Javni natječaj za davanje u zakup gradskog prostora udrugama**

Predsjednik Đulić daje riječ ravnatelju Kostanjeviću.

Isti objašnjava da je prijedlog raspisivanje natječaja za davanje u zakup gradskih prostora na korištenje udrugama za poslovne prostore u Sportskoj dvorani „Trešnjevka“ za poslovni prostor koji se nalazi na I. katu, površine 8,90 m2 za obavljanje uredske djelatnosti, zatim za poslovni prostor u Sportskom parku „Mladost“ na I. katu Doma odbojke „Bojan Stranić“, površine 21,26 m2 za obavljanje uredske djelatnosti i za poslovni prostor u Sportskom parku „Mladost“ na I. katu, površine 193,58 m2, za obavljanje uredske djelatnosti. Upravo za zadnje navedeni prostor koji je u javnom natječaju naveden pod rednim brojem 3. ističe da je u posjedu Atletskog kluba Agram, međutim je trenutno bez važećeg ugovora te je za prostor potrebno raspisati javni natječaj.

Nakon završene rasprave prijedlog se jednoglasno usvaja te Upravno vijeće donosi

**ODLUKU**

**o raspisivanju javnog natječaja za davanje u zakup gradskih prostora udrugama u Sportskoj dvorani „Trešnjevka“ i dva prostora u Sportskom parku „Mladost“**

**A.d.5. Odluka o imenovanju Povjerenstva za davanje u zakup poslovnog prostora i**

 **sportskih građevina**

Predsjednik Đulić daje riječ pravnici Androš.

Ista navodi da se radi o izmjeni dvoje članova obzirom da je isto nužno temeljem organizacije poslovanja Ustanove i mjestu rada zaposlenika.

Nakon završene rasprave prijedlog se jednoglasno usvaja te Upravno vijeće donosi

**ODLUKU**

**da se u Povjerenstvo za davanje u zakup poslovnog prostora i sportske građevine imenuju sljedeći članovi: Jelena Durlen (predsjednica), Igor Lisičak (zamjenik predsjednice), Martina Ćosić, Sanja Jović i Josip Pavlek**

**A.d.6. Raspisivanje javnog natječaja za davanje u zakup teniskih terena SRC Sopot**

Predsjednik Đulić daje riječ ravnatelju Kostanjeviću.

Isti navodi kako se 4 zemljana teniska terena daju u dugoročni zakup na SRC Sopot. Cijena zakupnine određena je važećim Cjenikom Ustanove.

SRC Sopot je novi objekt te se nadamo korisniku koji će pridonijeti razvoju teniskog sporta.

Nakon završene rasprave prijedlog se jednoglasno usvaja te Upravno vijeće donosi

**ODLUKU**

**o raspisivanju javnog natječaja za davanje u zakup teniskih terena na SRC Sopot**

**A.d.7. Raspisivanje javnog natječaja za davanje u zakup poslovnih prostora**

Predsjednik Đulić daje riječ ravnatelju Kostanjeviću.

Ravnatelj ističe da se radi o poslovnim prostorima za koje je prvotno postojala intencija da se urede kao prostori koje će koristiti Ustanova, ali postupci javne nabave za to još nisu započeti, slijedom čega je odlučeno da će se isti dati u zakup putem javnog natječaja.

Radi se o prostorima na SRC Šalata, ŠSD Pešćenica, SD Sutinska vrela, BK SRC Svetice, ZP Mladost i BK Utrina.

Nakon završene rasprave prijedlog se jednoglasno usvaja te Upravno vijeće donosi

**ODLUKU**

**o raspisivanju javnog natječaja za davanje u zakup poslovnih prostora**

**A.d.8. Produljenje rada nakon navršenih 65. godina života Vasvija Osmanagić**

Ravnatelj Kostanjević ističe kako se radi o radnici koja je zaposlena na radnom mjestu Samostalni organizator programa, te da je ista podnijela zahtjev za produljenjem radnog odnosa iz razloga što Ustanova organizira i provodi sportske programe klizanja, koturaljkanja i škole tenisa na ŠRC Šalata, a radnica koja bi ju mijenjala nakon odlaska u mirovinu, je do kraja veljače 2024. na korištenju porodiljnog dopusta.

S tim u vezi, nužno je osigurati kontinuitet održavanja sportskih programa koji se provode u suradnji sa vrtićima Grada Zagreba.

Član Goran Jelić ističe da radnici Ustanove nisu zadovoljni sa prijedlogom radnice, iz kojeg razloga će kod donošenja odluke biti suzdržan.

Nakon završene rasprave, prijedlog se daje na usvajanje:

ZA: Goran Đulić, Ornela Medić, Željko Matijašec, Goran Lončar, Vjekoslav Šafranić i Suzana Šop

SUZDRŽAN: Goran Jelić,

te Upravno vijeće donosi

**ODLUKU**

**o davanju suglasnosti na zahtjev za produljenje radnog odnosa nakon 65. godine života radnici Vasviji Osmanagić**

**A.d.9. Izrada etažnog elaborata TC Maksimir**

Pravnica Androš pojašnjava kako je Tenis centar „Maksimir“ nekretnina u vlasništvu 1/1 Grada Zagreba, međutim da su poslovni prostori u naravi dijelom u izvanknjižnom (su)vlasništvu raznih fizičkih i pravnih osoba, radi čega je osim usklađivanja katastarskog i zemljišno-knjižnog stanja, nužno provesti i postupak etažiranja za sve objekte koji čine sastavnicu Tenis centra „Maksimir“, kojim bi se nedvojbeno utvrdili suvlasnički dijelovi predmetne nekretnine.

Činjenica je da u 2023. godini došlo do određene promjene stanja u katastru i zemljišnim knjigama u odnosu na navedenu nekretninu (promjena položaja, oblika, površine nekretnine) temeljem provedenog geodetskog elaborata, slijedom čega je sada potrebno izraditi etažni elaborat koji će se temeljiti na uspostavljenom zemljišnoknjižnom stanju nekretnine.

Koliko je poznato Ustanovi, Grad Zagreb je opunomoćio odvjetnika Marka Ramljaka za vođenje postupka etažacije TC Maksimira.

Obzirom da sada predstoji provedba etažnog elaborata, uspostava etažnog vlasništva povezanog s odgovarajućim suvlasničkim dijelovima i izrada međuvlasničkog ugovora sa ostalim suvlasnicima, prijedlog je da Grad Zagreb opozove punomoć odvjetniku Ramljaku, te da se za provedbu opisanih pravnih radnji opunomoći Odvjetničko društvo Kallay&Partneri d.o.o.

Nakon završene rasprave prijedlog se jednoglasno usvaja te Upravno vijeće donosi

**ODLUKU**

**da se opunomoći Odvjetničko društvo Kallay&Partneri d.o.o. za provedbu pravnih radnji za potrebe izrade i provedbe etažnog elaborata Tenis centra „Maksimir“**

**A.d.10. Razno**

Ravnatelj Kostanjević ističe da je dobio usmenu obavijest da je radi početka radova na rekonstrukciji Doma sportova rok za iseljenje 10.06., te je za I. fazu radova predviđen vremenski period od 18 mjeseci. Obzirom da na objektima kojima Ustanova upravlja nisu uređeni prostori u koje bi se moglo smjestiti 70-ak ljudi kojima je mjesto rada Dom sportova, u tijeku je potraga za adekvatnim prostorom za najam. Zatražene su ponude od 3 agencije, te će na idućoj sjednici Upravnog vijeća predočiti ponude koje su pristigle kako bi se mogla donijeti odluka o najmu prostora. Cilj je da sektori i službe budu ujedinjeni i na jednom mjestu radi organizacije posla, a osim toga se mora naći i prostor u koji bi se trebale smjestiti montažne tribine. Bez obzira što službeni dopis još nije stigao, Ustanova je pisanim putem obavijestila zakupnike i korisnike Doma sportova o početku rekonstrukcije te da svi moraju iseliti iz prostora.

Ravnatelj Kostanjević skreće pozornost na činjenicu da se u Ustanovi konstantno pojavljuje manjak radnika. U zadnje vrijeme je povećan broj radnika koji traže raskide ugovora o radu zbog pronalaska drugih, bolje plaćenih poslova. S tim u vezi, ravnatelj Kostanjević predlaže da se poboljša materijalni status radnika kroz povećanje njihovih materijalnih prava, te se obvezuje na iduću sjednicu Upravnog vijeća dostaviti podatke o visini i mogućnosti isplate kako bi radnici Ustanove do sklapanja kolektivnog ugovora ostvarili bolja primanja.

Član Goran Jelić predlaže nastavak pregovora oko sklapanja kolektivnog ugovora, budući da je isto od interesa za sve radnike Ustanove, osobito stoga što smo još jedini u Gradu Zagrebu koji nemaju kolektivni ugovor.

Nadalje, ravnatelj Kostanjević navodi da se razgovara o konačnom prijedlogu teksta Ugovora za najam penjačke stijene na Sljemenu, te da se planira održati sastanak sa Zagrebačkim penjačkim savezom oko definiranja korisnika.

Također ističe da je Ustanova poslala prijedlog rebalansa proračuna u nadležni gradski ured. Rebalansom su obuhvaćene potrebe održavanja i radne snage na objektima BK SRC Svetice i Iver, penjačke stijene i Dvorane Lučko te potrebnih ulaganja u Dvoranu Vrbik kao i zamjene umjetne trave na SC Lučko. Uz navedeno rebalansom je planirala nabava podloge za NS Zagreb za održavanje koncerata na hibridnom travnjaku. Ukupan traženi iznos je 3,1 milijuna EUR.

Nadalje, ravnatelj obavještava članove Upravnog vijeća da je uspostavljena nova regulacija prometa na RSC Jarun, te da je omogućen ulazak svim korisnicima i članovima klubova PJP. Ustanova i dalje kontrolira ulaze te se čeka konačno usvajanje Naredbe u lipnju kojom će se točno regulirati način ulaska u RSC Jarun.

U odnosu na održavanje Kutije šibica za 2024. godinu, ravnatelj navodi da postoje problemi u organizaciji prvenstveno zbog rekonstrukcije Doma sportova zbog čega dvorana neće biti u funkciji. Obzirom da je već dogovoren TV prijenos i sponzorstva, Ustanova je dobila informaciju da se utakmice na Štefanje neće moći održati u KC Dražen Petrović zbog održavanja Božićnog koncerta, poradi čega je potrebno pronaći alternativu.

Ravnatelj obavještava članove Upravnog vijeća da je od danas u upotrebi nova web stranica Ustanove.

Sjednica je završila sa radom u 18:45 sati.

Zapisnik sastavila: Predsjednik Upravnog vijeća:

Josipa Androš, v.r. Goran Đulić, v.r.